钦定古今图书集成/明伦汇编/官常典/第719卷 > 姜宝谊
## 钦定古今图书集成/明伦汇编/官常典/第719卷 > 姜宝谊

按《唐书》本传，“宝谊，秦州上邽人。父远，仕周为秦州刺
史、朝邑县公。宝谊游太学，受书业，不进，去为左翊卫。
以积劳迁鹰扬郎将，领府兵，从高祖督盗太原。及起
兵，授左统军，下西河、霍邑。以多爵累永安县公，历右
武卫大将军。刘武周使黄子英，数盗雀鼠谷，帝遣宝
谊击之，贼轻甲挑师，战接而三遁，逐之，伏发，宝谊为”
贼执，俄亡归。与裴寂拒宋金刚，战汾州，兵合，寂弃军
走，宝谊复为所禽。帝闻，为泣下曰：“彼烈士，必不下贼，
死矣。”赐其家物千段、米三百斛。果谋还，被害，且死，西
向大呼曰：“臣无状，负陛下。”贼平，诏迎其柩。赠左卫大
将军、幽州总管，谥曰刚。子协，字寿，善篆籕，历燕然都
护、夏州都督，封成纪县侯，谥曰威。